Komisijos Sprendimas
2000 m. gegužės 10 d.
dėl standartų EN 1459:1999 "Pramoninių krautuvų sauga. Kintamojo siekio savaeigiai krautuvai" ir EN 1726-1:1999 "Pramoninių krautuvų sauga. Savaeigiai krautuvai, kurių galia yra iki 10000 kg imtinai, ir pramoniniai traktoriai, kurių traukos jėga yra iki 20000 N imtinai. 1 dalis. Bendrieji reikalavimai" nuorodų skelbimo
(pranešta dokumentu Nr. C(2000) 1174)
(tekstas svarbus EEE)
(2000/361/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. birželio 22 d. Europos Parlamento ir Tarybos direktyvą 98/37/EB dėl valstybių narių įstatymų, susijusių su mašinoms, suderinimo [1] su pakeitimais, padarytais Direktyva 98/79/EB [2],
atsižvelgdama į Komiteto, įsteigto 1998 m. birželio 22 d. Europos Parlamento ir Tarybos direktyva 98/34/EB, nustatančia informacijos apie techninius standartus ir reglamentus teikimo tvarką [3], su pakeitimais, padarytais Direktyva 98/48/EB [4], nuomonę,
kadangi:
(1) Direktyvos 98/37/EB su pakeitimais 2 straipsnyje nustatyta, kad mašinas galima pateikti į rinką ir atiduoti naudoti tik tada, kai jos nekelia pavojaus žmonių saugai ir sveikatai, o tam tikrais atvejais - naminių gyvūnams ir turtui, yra tinkamai instaliuotos, prižiūrimos ir naudojamos pagal paskirtį.
(2) Mašinos, atitinkančios darniuosius standartus, kurių nuorodos buvo paskelbtos Europos Bendrijų oficialiajame leidinyje, laikomos tenkinančiomis esminius sveikatos ir saugos reikalavimus, nurodytus Direktyvos 98/37/EB su pakeitimais 3 straipsnyje.
(3) Valstybės narės turi paskelbti nacionalinių standartų, perkeliančių darniuosius standartus, nuorodas.
(4) Darnieji standartai EN 1459:1999 "Pramoninių krautuvų sauga. Kintamojo siekio savaeigiai krautuvai" ir EN 1726-1:1999 "Pramoninių krautuvų sauga. Savaeigiai krautuvai, kurių galia yra iki 10000 kg imtinai, ir pramoniniai traktoriai, kurių traukos jėga yra iki 20000 N imtinai. 1 dalis. Bendrieji reikalavimai" skirti įrangai, kuri kelia ypatingą pavojų operatoriui, t. y. pavojų būti suspaustam tarp žemės ir krautuvo pastarajam atsitiktinai apvirtus.
(5) Atsižvelgdamos į daugybę nelaimingų atsitikimų jų teritorijose, kelios valstybės narės laikosi nuomonės, kad minėtieji standartai, nors ir yra teisingi, neapima visų esminių direktyvos reikalavimų, visų pirma dėl pavojaus operatoriui būti suspaustam.
(6) Būtina atkreipti dėmesį į šį potencialų pavojų, kuris nurodytuosiuose standartuose neminimas.
(7) Kol standartai bus pakeisti, siekiant efektyvumo, svarbu dabar atsižvelgti į trūkumus, kurie vis dėlto neturi įtakos dabartiniam standartų turiniui.
(8) Dėl to būtina standartus EN 1726-1:1999 ir EN 1459:1999 skelbti su atitinkamu įspėjimu ir nurodymu, kad Europos standartizacijos komitetui (CEN) turi būti suteiktas įgaliojimas daryti standartų pakeitimus,
PRIĖMĖ ŠĮ SPRENDIMĄ:
1 straipsnis
Darnieji standartai EN 1459:1999 "Pramoninių krautuvų sauga. Kintamojo siekio savaeigiai krautuvai" ir EN 1726-1:1999 "Pramoninių krautuvų sauga. Savaeigiai krautuvai, kurių galia yra iki 10000 kg imtinai, ir pramoniniai traktoriai, kurių traukos jėga yra iki 20000 N imtinai. 1 dalis. Bendrieji reikalavimai" skelbiami šio sprendimo priede pagal Direktyvos 98/37/EB su pakeitimais 5 straipsnio 2 dalį kartu su šiuo įspėjimu:
"Standarto naudotojai informuojami, kad standartas neapima pavojų, su kuriais operatorius susiduria krautuvui atsitiktinai apvirtus. Šiuo atveju standartas neleidžia daryti atitikties prielaidos."
2 straipsnis
Pagal Direktyvos 98/37/EB su pakeitimais 5 straipsnio 2 dalį skelbdamos nacionalinių standartų, perkeliančių darniuosius standartus EN 1459:1999 ir EN 1726-1:1999, nuorodas valstybės narės kartu skelbia tokį pat įspėjimą, kaip nurodytasis 1 straipsnyje.
3 straipsnis
Šis sprendimas skirtas valstybėms narėms.
Priimta Briuselyje, 2000 m. gegužės 10 d.